HU
L 168/30
Az Európai Unió Hivatalos Lapja
2023.7.3.
MELLÉKLET
Az Európai Unió által az OPCW operatív hatékonyságának javításához nyújtott támogatás – EU 2023
1.
Háttér
Az Európai Unió (EU) 2003 decemberében elfogadta a tömegpusztító fegyverek elterjedése elleni EU-stratégiát (a továbbiakban: uniós stratégia), amelyben jelezte: tudatában van annak, hogy a tömegpusztító fegyverek fenyegetést jelentenek a nemzetközi békére és biztonságra.
Az EU az uniós stratégiában hangsúlyozza a vegyifegyver-tilalmi egyezmény (CWC) és az OPCW által a vegyi fegyverektől mentes világ megteremtésében betöltött alapvető szerepet.
Az uniós stratégia célkitűzései kiegészítik a CWC célkitűzéseit.
Az uniós stratégia elfogadása óta az EU és az OPCW együttműködést folytat, többek között egy sor együttes fellépés és tanácsi határozat (1) révén.
Az EU a közös kül- és biztonságpolitika (KKBP) költségvetéséből 2004 óta 38,2 millió EUR összegű önkéntes hozzájárulással következetesen támogatta az OPCW-t megbízatásának végrehajtásában, ami a CWC teljes körű végrehajtása melletti folyamatos elkötelezettséget tükrözi.
Az OPCW üdvözli, hogy az EU töretlenül elkötelezett az OPCW arra irányuló erőfeszítéseinek támogatása mellett, hogy teljesítse az egyezmény célkitűzését – azaz a vegyi fegyverektől mentes világ megteremtését –, hozzájárulva ezáltal a nemzetközi békéhez és biztonsághoz.
Ezenkívül az OPCW – az újonnan felmerülő kihívások tudatában – üdvözli továbbá, hogy az EU nem szűnő érdeklődést mutat az iránt, hogy fokozza az OPCW technikai csapatainak nyújtott támogatását, amikor az uniós stratégia II.
és III. fejezetének aktív végrehajtása keretében – szükség esetén – segítséget nyújtanak az egyezmény részes államainak.
A dinamikus nemzetközi biztonsági környezet miatt az OPCW küldetése még soha nem volt ennyire releváns.
A közelgő ötödik felülvizsgálati konferencia, a bejelentett vegyifegyver-készletek teljes megsemmisítése mint küszöbön álló mérföldkő, valamint az új Vegyi és Technológiai Központ megnyitása lehetőségeket és egyúttal kihívásokat is jelentenek az OPCW számára.
Ahhoz, hogy a szervezet megőrizhesse jelentőségét a megsemmisítést követő időszakban, elengedhe­ tetlenül fontos a stratégiai szerepvállalás.
Az EU közös kül- és biztonságpolitikai (KKBP) költségvetése révén megvalósuló partnerség és támogatás meghatározónak bizonyult ahhoz, hogy az OPCW segítséget kapjon alapvető célkitűzéseinek előmozdításához és végrehajtásához, ami az OPCW tevékenységeinek hatását is fokozza.
2.
A projekt célja
2.1.
A projekt átfogó célkitűzései A projekt átfogó célkitűzése annak biztosítása, hogy a Titkárság képes legyen elősegíteni és javítani az egyezménynek a részes államok általi végrehajtását.
Ez a támogatás az OPCW megbízatásának hatékony végrehajtása révén hozzájárulna a békéhez és a nemzetközi biztonsághoz.
Elősegítené továbbá a vegyi fegyverek újbóli megjelenésének megelőzését, előmozdítva egyúttal a vegyészet békés célokra történő felhasználását.
A projekt végrehajtása során – amennyiben a javasolt tevékenységek keretében alkalmazható – kellő figyelmet kap majd a nemi diverzitás.
2.2.
Egyedi célkitűzések –
A vegyifegyver-készletek és a vegyi fegyvereket előállító létesítmények felszámolásának ellenőrzése a CWC-ben előírt ellenőrzési intézkedésekre is figyelemmel,
–
az újbóli megjelenés megelőzése és az alkalmazás jelentette fenyegetés csökkentése a vegyi fegyverek elterjedése elleni küzdelem, valamint az egyezményben előírt ellenőrzési és végrehajtási intézkedések alkalmazása révén, amelyek a részes államok közötti bizalomépítés célját is szolgálják,
–
hatékony és hiteles válaszlépések foganatosítása a vegyi fegyverek használata, illetve állítólagos használata esetén,
–
a felkészültség biztosítása a vegyi fegyverekkel, azok használatával, illetve a használatukból eredő fenyegetéssel szembeni segítségnyújtás és védelem biztosítása révén, a CWC X. cikkében foglalt rendelkezésekkel összhangban,
(1) Többek között: a 2004/797/KKBP együttes fellépés (hatályát vesztette); a 2005/913/KKBP együttes fellépés (hatályát vesztette); a 2007/185/KKBP együttes fellépés (hatályát vesztette); a 2009/569/KKBP határozat (hatályát vesztette); a 2012/166/KKBP együttes fellépés (hatályát vesztette); (az (EU) 2018/294 határozattal meghosszabbított) (EU) 2015/259 határozat (hatályát vesztette); (az (EU) 2019/1092 határozattal meghosszabbított) (EU) 2017/2302 határozat (hatályát vesztette); (az (EU) 2018/1943 határozattal és az (EU) 2019/2112 határozattal meghosszabbított) (EU) 2017/2303 határozat (hatályát vesztette); az (EU) 2019/538 határozat (hatályos: 2023 áprilisáig); az (EU) 2021/1026 határozat (hatályos: 2023 augusztusáig) és az (EU) 2021/2073 határozat (hatályos: 2025 decemberéig).